**BETEGTÁJÉKOZTATÓ**

**Részleges protézist viselők számára**

Tisztelt Páciens!

Az alábbi tájékoztatóban összefoglaltuk a legfontosabb tudnivalókat a **részleges protézis használatához és tisztításához. A műfogsor megszokásához időre van szükség!** Legyen türelmes, és kövesse fogorvosa tanácsait! Először is tanulmányozza át figyelmesen javaslatainkat!

A műfogsor behelyezése eleinte esetleg kissé nehezen sikerülhet, de ez egyre könnyebben megy. Tükör előtt könnyen begyakorolható a kapcsok vagy egyéb tartórészek helyrevezetése. Később tükör sem lesz szükséges ehhez.

A műfogsorok megszokásához hosszabb-rövidebb idő szükséges. Kezdetben úgy érezheti, hogy nyelvének nincs elegendő helye; aggodalomra nincs ok, a nyelv hamar alkalmazkodik az új helyzethez. Kezdetben a beszéd, a hangok ejtése is módosulhat, gyakran előfordul, hogy eleinte selypít a páciens. Gyakorolja a beszédet otthon, olvasson hangosan! Ellenőrizze magát tükörben, figyeljen a helyes kiejtésre!

Az első napokban csak puha, nem tapadó ételeket fogyasszon. Rágjon lassan és egyenletesen, így lassanként hozzászokik a műfogsor és a nyálkahártyát érő enyhe nyomáshoz.

Nagyon fontos a protézis és a saját fogak, rögzített pótlások (korona, híd) helyes tisztán tartása. A műfogsorra ugyanúgy rárakódik a fogkő és az ételmaradék, mint azelőtt a saját fogakra. A lepedék gondos eltávolítása elengedhetetlen. Lehetőleg minden étkezés után tisztítsa le alaposan a protezis minden felületét (tiszta körömkefével vagy proteziskefével és szappannal), majd öblítse le vízzel. Fogkrémet semmiképpen se használjon, ugyanis ebben az esetben a műfogak elszíneződése és kopása várható! Kiváló minőségű fogsortisztító szerek kaphatók a szaküzletekben és a gyógyszertárakban részletes használati utasítással. - Ilyen például a COREGA TABS. - A részleges fogsorokat helyben tartó kapcsok belső felületét is le kell mosni. Ugyanilyen fontos a teleszkópos fogsor külső koronáját alaposan kitisztítani, ehhez használhatók vízzel átitatott fültisztító pálcák. Ha csuszótatós fogsort kapott, akkor két helyre kell különösen figyelni: a beragasztott koronák mellett lévő nyúlványra - az íny felőli részt speciális fogselyemmel (Superfloss, Curaprox) tudja tisztán tartani, a kivehető fogsorban ennek megfelelően egy negatív rész (ház) található, amit kisebb fejű kefével tud tisztítani és vízzel alaposan kiöblíteni. Csak megfelelő "karbantartás" mellett marad a műfogsor hosszú ideig újszerű.

Elengedhetetlen a saját fogak alapos tisztítása is! Ehhez szükség lehet a fogkefén kívül fogköz tisztító kefére vagy speciális fogselyemre is. Ezek használatát fogorvosa elmagyarázza Önnek. Ne felejtse el egy puha fogkefével az ínyét és a nyelvét is letisztítani.

Fogorvosa az átadás után visszarendeli ellenőrzésre, amikor is a nyomási helyeken a protézis szélét megigazítja, vagy a fogak rágófelületén igazít, kapcsos pótlás esetén pedig olykor szükség lehet azok igazítására is. Továbbá megtanítja Önt pótlása kivételére és behelyezésére, hogy mindez később minél kevesebb időt vegyen igénybe. Ne mulassza el a megbeszélt időpontot.

Reméljük, tanácsainkkal elősegítettük új fogsorának megszokását!